Na temelju članka 54. Zakona o ustanovama ( NN 76/93, 29/97, 47/99, 35/08 i 127/19 ) i članka 41. Zakona o predškolskom odgoju i obrazovanju (Narodne novine, 10/97, 107/07, 94/13, 98/19 i 57/22 Upravno vijeće Dječjeg vrtića „OSMJEH“ uz prethodnu suglasnost Osnivača, Općinskog vijeća Općine Starigrad KLASA: 601-01/22-01/05, URBROJ: 2198-9-1-22-2 od 17.11.2022. godine na 39. sjednici Upravnog vijeća održanoj dana 2.12.2022. godine

donijelo je

**S T A T U T**

**DJEČJEG VRTIĆA OSMJEH**

**I.OPĆE ODREDBE**

**Članak 1.**

(1) Ovim Statutom uređuju se statusna obilježja, odnosi osnivača i vrtića, djelatnost i pružanje usluga, unutarnje ustrojstvo, upravljanje vrtićem, položaj i ovlasti stručnih tijela, položaj, prava i obveze roditelja i radnika te druga pitanja važna za rad Dječjeg vrtića „Osmjeh“ (u daljnjem tekstu: Vrtić).

(1) Izrazi koji se u ovom Zakonu koriste za osobe u muškom rodu su neutralni i odnose se na muške i na ženske osobe.

**Članak 2.**

(1) Vrtić je javna predškolska ustanova, koja u okviru djelatnosti predškolskog odgoja i

obrazovanja te skrbi o djeci rane i predškolske dobi ostvaruje programe odgoja, obrazovanja,

zdravstvene zaštite i unapređenja zdravlja , prehrane i socijalne skrbi djece rane i predškolske dobi, u skladu sa razvojnim osobinama i potrebama djece, te socijalnim, kulturnim, vjerskim i drugim

potrebama obitelji.

Odgojno-obrazovni rad obavlja se na hrvatskom jeziku i latiničnom pismu.

(2) Kao javne ovlasti Vrtić obavlja slijedeće poslove:

- upise djece u Vrtić i ispise djece iz Vrtića s vođenjem odgovarajuće dokumentacije

- izdavanje potvrda i mišljenja

- upisivanje podataka o Vrtiću u zajednički elektronički upisnik.

(3) Kada Vrtić u vezi s poslovima iz st. 2. ovoga članka ili drugim poslovima koje obavlja kao

javne ovlasti, odlučuje o pravu, obvezi ili pravnom interesu djeteta, roditelja ili skrbnika ili

druge fizičke ili pravne osobe, dužan je postupati prema odredbama zakona kojim se uređuje

opći upravni postupak.

(4) Vrtić je pravna osoba upisana u sudski registar kod Trgovačkog suda u Zadru

**Članak 3.**

(1) Osnivač Vrtića je Općina Starigrad ( u daljnjem tekstu: Osnivač), solidarno i neograničeno odgovara za obveze Vrtića.

(2) U pravnom prometu s trećim osobama Vrtić ima prava i obveze utvrđene zakonom i

drugim propisima, odlukama Osnivača, ovim Statutom i drugim općim aktima Vrtića.

**II. NAZIV I SJEDIŠTE**

**Članak 4.**

(1) Naziv Vrtića je Dječji vrtić „Osmjeh“

(2) Sjedište Vrtića je: Jurja Barakovića 2A, Starigrad Paklenica

(3) Vrtić može promijeniti naziv i sjedište odlukom Osnivača.

(4) Ako se tijekom obavljanja djelatnosti promijeni naziv ili sjedište Vrtića ili ako se mijenja ili

dopunjuje djelatnost Vrtića u novim prostorima, odnosno ako se mijenjaju drugi podaci koji se

uređuju ovim Statutom temeljem posebnog zakona, Osnivač je dužan izvršiti izmjene Statuta

i podnijeti zahtjev Ministarstvu nadležnom za obrazovanje radi ocjene sukladnosti toga akta

sa zakonom.

**Članak 5.**

(1) Puni naziv Vrtić ističe na natpisnoj ploči na zgradi svoga sjedišta.

**III. ZASTUPANJE I PREDSTAVLJANJE**

**Članak 6.**

(1) U radu i poslovanju Vrtić koristi:

1. Pečat s grbom Republike Hrvatske, okruglog oblika, promjera 38 mm, na kojem je uz obod

natpis: Republika Hrvatska, Dječji vrtić „Osmjeh“ Starigrad a u sredini pečata je otisnut grb

Republike Hrvatske.

2. Pečat okruglog oblika, promjera 25 mm, na kojem je uz obod ispisan puni naziv i sjedište Vrtića

3. Pečat četvrtastog oblika, širine 15 mm i dužine 55 mm, na kojem je upisan puni ili skraćeni naziv i

sjedište vrtića

(2) Pečatom iz stavka 1. točke 1. ovog članka ovjeravaju se javne isprave koje Vrtić izdaje i

akti koje Vrtić donosi u okviru javnih ovlasti.

(3)Pečatom iz stavka 1. točke 2. ovog članka ovjeravaju se isprave i akti u pravnom prometu s

tijelima pravosuđa, državne uprave i lokalne samouprave.

(4)Pečat iz stavka 1. točke 3. ovog članka služi za redovno administrativno i financijsko

poslovanje vrtića.

(5) O broju, uporabi i čuvanju pečata odlučuje Ravnatelj Vrtića posebnom

odlukom.

**Članak 7.**

(1) Vrtić predstavlja i zastupa ravnatelj Vrtića.

(2) Ravnatelja Vrtića u slučaju privremene spriječenosti u obavljanju ravnateljskih poslova

zamjenjuje osoba iz reda članova Odgojiteljskog vijeća.

(3) Odluku o određivanju osobe iz stavka 2. ovoga članka donosi Upravno vijeće na prijedlog

ravnatelja, većinom glasova članova Upravnog vijeća.

(4) Osoba koja je predložena da zamjenjuje ravnatelja dužna je dati pisanu suglasnost.

(5) Osoba koja zamjenjuje ravnatelja ima prava i dužnost obavljati one poslove ravnatelja čije se izvršenje ne može odgađati do ravnateljeva povratka.

(6) Ravnatelj organizira i vodi rad i poslovanje Vrtića, predstavlja i zastupa Vrtić, te poduzima

sve pravne radnje u ime i za račun Vrtića sukladno ovom Statutu.

(7) Ravnatelj Vrtića ima sve ovlasti u pravnom prometu u sklopu djelatnosti upisanih u sudski

registar

**Članak 8.**

(1) Vrtić ima Dan Vrtića.

(2) Obilježavanje dana Vrtića određuje se godišnjim planom i programom rada.

**IV. IMOVINA VRTIĆA I ODGOVORNOST ZA NJEGOVE OBVEZE**

**Članak 9.**

(1) Imovinu Vrtića čine stvari, prava i novčana sredstva.

(2) Imovinom raspolaže Vrtić pod uvjetima i na način propisan zakonom, drugim propisima

donesenim na temelju zakona i ovim Statutom.

(3) Imovinu Vrtića čine zgrade i druge nekretnine te druga imovina i pokretnine kojima je Vrtić

raspolagao i koju je koristio na dan stupanja na snagu Zakona o ustanovama, kao i sredstva

stečena pružanjem usluge i prodajom proizvoda ili pribavljena iz drugih izvora.

(4) Sredstva za financiranje djelatnosti Vrtića osiguravaju se iz proračuna osnivača, prihoda

ostvarenih pružanjem usluga na tržištu te iz drugih izvora sukladno zakonu.

(5) Sredstva za rad i poslovanje Vrtića koriste se samo za namjene utvrđene zakonom te

financijskim planom i programom rada Vrtića.

(6) Vrtić naplaćuje svoje usluge od roditelja djece korisnika usluga sukladno mjerilima i kriterijima koja utvrđuje Osnivač.

(7) Ako Vrtić u obavljanju svoje djelatnosti ostvari dobit, dužan je upotrebljavati tu dobit za

obavljanje i razvoj svoje djelatnosti, sukladno zakonu i podzakonskim propisima.

(8) O raspodjeli dobiti Vrtića može odlučivati i Osnivač sukladno zakonu.

**V. ODNOSI VRTIĆA I OSNIVAČA**

**Članak 10.**

(1)Vrtić ne može bez suglasnosti Osnivača:

- promijeniti naziv vrtića

- promijeniti djelatnost

- donijeti ili promijeniti Statut i Pravilnik o unutarnjem ustrojstvu i načinu rada

- steći, otuđiti ili opteretiti nekretninu ili drugu imovinu u iznosu većem od 20.000,00 kuna

- odlučiti o upisu i mjerilima upisa u vrtić

- mijenjati namjenu objekta i prostora ili davati ih u zakup

- udružiti se u zajednice ustanova

- osnovati drugu pravnu osobu.

**Članak 11.**

(1) Za obveze u pravnom prometu Vrtić odgovara cijelom svojom imovinom.

(2) Osnivač Vrtića za njegove obveze odgovara solidarno i neograničeno.

**VI. DJELATNOST I PROGRAMI**

**Članak 12.**

(1) Djelatnost Vrtića je predškolski odgoj i obrazovanje te skrb o djeci rane i predškolske dobi

kao dio sustava odgoja i obrazovanja i skrbi o djeci rane i predškolske dobi.

(2) Djelatnost stavka 1. Vrtić obavlja kao javnu službu.

(3) U okviru djelatnosti u dječjem vrtiću ostvaruju se:  
– redoviti programi njege, odgoja, obrazovanja, zdravstvene zaštite i unapređenja zdravlja djece prehrane i socijalne skrbi djece rane i predškolske dobi koji su prilagođeni razvojnim potrebama djece te njihovim mogućnostima i sposobnostima,  
– programi za djecu rane i predškolske dobi s teškoćama u razvoju,  
– programi za darovitu djecu rane i predškolske dobi,  
– programi na jeziku i pismu nacionalnih manjina,  
– programi predškole,  
–drugi odgojno-obrazovni programi

(4 ) Ovisno o potrebama djece i zahtjevima roditelja, dječji vrtić može izvoditi programe sukladne odredbama Državnog pedagoškog standarda predškolskog odgoja i naobrazbe.  
(5) Programi se mogu izvoditi uz prethodnu suglasnost ministarstva nadležnog za obrazovanje, a uz zahtjev za izdavanjem suglasnosti obvezno se prilaže pozitivno stručno mišljenje Agencije za odgoj i obrazovanje.

(6 )Ako se tijekom obavljanja djelatnosti za koju je dječji vrtić osnovan proširuje djelatnost izvođenjem novih programa ili dječji vrtić mijenja program, dječji vrtić obvezan je prije početka izvođenja programa podnijeti zahtjev radi davanja suglasnosti iz stavka 5. ovoga članka.  
(7) Ako se zbog proširenja djelatnosti izvođenjem novih programa ili izmjene programa iz stavka 4. ovoga članka mijenja odobreni program rada kao jedan od uvjeta za početak obavljanja djelatnosti, dječji vrtić je dužan prije početka provedbe programa podnijeti zahtjev za izdavanjem rješenja o početku rada u promijenjenim uvjetima.  
(8) Nakon pribavljene suglasnosti te nakon izvršnosti rješenja, dječji vrtić može započeti s izvođenjem novih programa odnosno izmijenjenog programa.

**Članak 13.**

(1) U Vrtiću se mogu izvoditi i drugi programi u skladu potrebama djece i zahtjevima roditelja.

(2) Na programe suglasnost daje ministarstvo nadležno za obrazovanje,  a uz zahtjev za izdavanjem suglasnosti obvezno se prilaže pozitivno stručno mišljenje Agencije za odgoj i obrazovanje.

(3) Ostvarivanje programa iz članka 12. ovog Statuta te njihovo trajanje provodi se u

zavisnosti od interesa roditelja za pojedini program.

(4) Ako se tijekom obavljanja djelatnosti promijeni sjedište Vrtića, odnosno prostor u kojem

se obavlja djelatnost Vrtića ili dio djelatnosti ili se promijeni drugi uvjet propisan zakonom i na

temelju zakona donesenim propisom za obavljanje djelatnosti Vrtića, Vrtić je dužan prije

početka rada u promijenjenim uvjetima podnijeti zahtjev za izdavanjem rješenja o početku

rada u promijenjenim uvjetima.

**Članak 14.**

1) Odgoj i obrazovanje djece rane i predškolske dobi ostvaruje se na temelju Nacionalnog kurikuluma za rani i predškolski odgoj i obrazovanje (u daljnjem tekstu: Nacionalni kurikulum) i Kurikuluma dječjeg vrtića.

(2) Nacionalni kurikulum i okvirni nacionalni kurikularni dokument donosi ministar nadležan za obrazovanje odlukom.

(3) Nacionalni kurikulum predškole (u daljnjem tekstu: kurikulum predškole) utvrđuje načela, odgojno-obrazovne ciljeve i odgojno-obrazovna očekivanja te vrijeme trajanja programa s planom i načinom izvođenja.

(4) Kurikulum predškole donosi ministar nadležan za obrazovanje odlukom te se smatra sastavnim dijelom Nacionalnoga kurikuluma.

(5) Nacionalni kurikulum i kurikulum predškole su dokumenti na temelju kojih se izrađuje kurikulum dječjeg vrtića.

(6) Upravno vijeće dječjeg vrtića donosi kurikulum dječjeg vrtića u pravilu svakih pet godina, a u skladu s potrebama moguće su njegove dopune i izmjene.

(7) U dječjem vrtiću mogu se, uz suglasnost ministarstva nadležnog za obrazovanje, provoditi eksperimentalni kurikulumi s ciljem unaprjeđenja kvalitete odgojno-obrazovnog rada.

**Članak 15.**

(1)Dječji vrtić obavlja djelatnost na temelju godišnjeg plana i programa rada koji se donosi za pedagošku godinu koja traje od 1. rujna tekuće do 31. kolovoza sljedeće godine.  
(2) Godišnji plan i program rada za pedagošku godinu donosi upravno vijeće dječjeg vrtića  
(3) Godišnji plan i program rada obuhvaća programe odgojno-obrazovnog rada, programe zdravstvene zaštite i unapređenja zdravlja djece, socijalne skrbi, kao i druge programe koje dječji vrtić ostvaruje u dogovoru s roditeljima djece.

**Članak 16.**

(1) Vrtić upisuje djecu u odgojno-obrazovne programe prema Odluci o upisu.

(2) Odluku o upisu donosi Upravno vijeće za pedagošku godinu.

(3) Odluka o upisu sadrži:

- uvjete upisa u Vrtić

- prednost upisa, prema aktima Osnivača

- iznos nadoknade za usluge Vrtića

- ostale podatke važne za upis djece i pružanje usluga.

(4) S odlukom o upisu djece ravnatelj Vrtića treba pravodobno i na pogodan način obavijestiti građane.

**Članak 17.**

(1) Prednost pri upisu djece u dječji vrtić uređuje Osnivač dječjeg vrtića svojim aktom sukladno zakonu.

(2) Upisi u dječje vrtiće mogu se provoditi elektroničkim putem.

**Članak 18.**

1) Prije polaska u osnovnu školu sva djeca imaju obvezu pohađati program predškole, a dijete koje je ostvarilo pravo odgode upisa u prvi razred na temelju ostvarenog prava obvezno je pohađati program predškole najdulje još jednu pedagošku godinu, odnosno može ostati uključeno u redoviti program predškolskog odgoja i obrazovanja u dječjem vrtiću.

(2) Vrtić kada izvodi program predškole dužan je djetetu iz stavka 1. ovoga članka izdati potvrdu o završenom programu predškole radi upisa u osnovnu školu.

**VII. UNUTARNJE USTROJSTVO I NAČIN RADA**

**Članak 19.**

(1) Unutarnjim ustrojstvom povezuju se oblici rada prema zahtjevima pedagoške teorije i

prakse i uspješnom obavljanju djelatnosti.

(2) Unutarnjim ustrojstvom uređuje se obavljanje odgojnih, obrazovnih i zdravstvenih

programa, stručno-pedagoškog rada, administrativno-stručnih, računovodstveno-financijskih i

pomoćno-tehničkih poslova te njihova međusobna usklađenost.

**Članak 20.**

1) U Vrtiću se rad s djecom provodi u odgojnim skupinama djece rane dobi i odgojnim

skupinama djece predškolske dobi.

(2) Broj djece u odgojnim skupinama, dob djece u odgojnim skupinama te normativi

neposrednog rada odgojitelja u skupini određuju se prema provedbenim propisima

donesenim temeljem Zakona o predškolskom odgoju i obrazovanju i prema Državnom

pedagoškom standardu predškolskog odgoja i naobrazbe.

**Članak 21.**

(1) U Vrtiću se ustrojava i provodi odgojno-obrazovni rad s djecom raspoređenom u skupine

cjelodnevnog i poludnevnog boravka, a prema potrebi i kraćeg dnevnog boravka ili

višednevnog boravka djece, u skladu s Državnim pedagoškim standardom predškolskog

odgoja i naobrazbe.

**Članak 22.**

(1) Stručno-pedagoški poslovi u Vrtiću se ustrojavaju u svezi s odgojno-obrazovnim,

zdravstvenim i socijalnim radom s djecom u odgojnim skupinama i na razini Vrtića radi

zadovoljavanja potreba i interesa djece te stvaranja primjerenih uvjeta za rast i razvoj svakog

djeteta i u suradnji s roditeljima popunjavanja obiteljskog odgoja.

**Članak 23.**

(1) Pravni, administrativni i računovodstveno-financijski poslovi ustrojavaju se radi

ostvarivanja djelatnosti Vrtića i njegovog poslovanja kao javne službe, vođenja propisane

dokumentacije i evidencije, ostvarivanja prava djece i roditelja, javnosti rada Vrtića,

obavljanja računovodstveno-financijskih i drugih administrativnih i stručnih poslova potrebnih

za redovito poslovanje Vrtića i ostvarivanje prava radnika Vrtića.

**Članak 24.**

(1) Pomoćno-tehnički poslovi ustrojavaju se radi osiguranja primjerenih tehničkih i drugih

uvjeta za ostvarivanje Godišnjeg plana i programa rada i Državnog pedagoškog standarda

predškolskog odgoja i naobrazbe.

(2) Programi zdravstvene zaštite djece, higijene i pravilne prehrane djece i programi socijalne

skrbi ostvaruju se u Vrtiću sukladno zakonu i podzakonskim propisima.

**Članak 25.**

(1) Vrtić obavlja djelatnost u okviru petodnevnog radnog tjedna.

(2) Tjedno radno vrijeme Vrtića raspoređuje se prema potrebama ostvarivanja djelatnosti

predškolskog odgoja te zadovoljavanja potreba djece i njihovih roditelja, građana i drugih

pravnih osoba, u pravilu u pet radnih dana.

(3) Rad s djecom ustrojava se prema potrebama korisnika.

(4) Tjedni i dnevni raspored radnika, dnevni odmor i uredovno vrijeme za rad s roditeljima i

skrbnicima djece i drugim građanima utvrđuje se u skladu s obvezama iz Godišnjeg plana i

programa rada, aktima Osnivača i općim aktima Vrtića.

**Članak 26.**

(1) Unutarnje ustrojstvo i način rada uređuje se Pravilnikom o unutarnjem ustrojstvu i načinu

rada.

**VIII. UPRAVLJANJE DJEČJIM VRTIĆEM**

UPRAVNO VIJEĆE

**Članak 27.**

(1) Vrtićem upravlja Upravno vijeće.

(2) Upravno vijeće ima pet članova

-tri člana imenuje Osnivač

- jednoga člana Upravnog vijeće biraju roditelji djece korisnika usluga Vrtića

- jedan član Upravnog vijeća bira se iz redova odgojitelja i stručnih suradnika Vrtića

(3) Članove Upravnog vijeća iz stavka 2. podstavka 1. ovoga članka imenuje izvršno tijelo

osnivača odnosno načelnik.

(4) Član upravnog vijeća kojeg imenuje osnivač treba imati završen najmanje preddiplomski sveučilišni studij ili stručni studij na kojem se stječe najmanje 180 ECTS bodova i ne može biti radnik dječjeg vrtića u kojem se upravno vijeće imenuje.

(5) Člana Upravnog vijeća iz stavka 2. podstavka 2. ovoga članka biraju između sebe roditelji

djece korisnika usluga.

(6) Članove Upravnog vijeća iz stavka 2. podstavka 3. ovoga članka biraju između sebe

odgojitelji i stručni suradnici Vrtića.

**Članak 28.**

(1) Članovi Upravnog vijeća iz članka 28. ovoga Statuta imenuju se odnosno biraju na četiri

godine i mogu biti ponovo imenovani odnosno birani.

(2) Mandat člana Upravnog vijeća teče od dana konstituiranja Upravnog vijeća.

**Članak 29.**

(1) O imenovanju i opozivu svojih članova u Upravno vijeće Osnivač izvješćuje Vrtić pisanim

putem.

**Članak 30.**

(1) Član Upravnog vijeća iz reda roditelja bira se na sastanku roditelja.

(2) Svaki roditelj može predlagati ili biti predložen za člana Upravnog vijeća, odnosno

istaknuti svoju kandidaturu.

(3) Glasovanje se obavlja javno dizanjem ruku.

(4) Za člana Upravnog vijeća izabran je onaj kandidat koji dobije najveći broj glasova

nazočnih roditelja.

(5) Sastanak roditelja saziva i njime rukovodi ravnatelj.

(6) O izborima za člana upravnog vijeća iz reda roditelja vodi se zapisnik.

**Članak 31.**

(1) Kandidiranje i izbor kandidata za članove Upravnog vijeća iz reda odgojitelja i stručnih suradnika Vrtića obavlja se na sjednici Odgojiteljskog vijeća.

(2)Izbori se održavaju najmanje 15 dana prije isteka mandata Upravnog vijeća

(3) Kandidate za članove Upravnog vijeća iz reda odgojitelja mogu predlagati svi članovi

Odgojiteljskog vijeća.

(4) Svaki odgojitelj može istaknuti svoju kandidaturu.

(5) Kandidatom se smatra svaki odgojitelj koji je prihvatio kandidaturu ili koji je istaknuo svoju

kandidaturu.

**Članak 32.**

(1) Glasovanje je tajno.

(2) Ravnatelj Vrtića javno otvara i broji glasove

(3) Za člana Upravnog vijeća izabran je kandidat koji je dobio najveći broj glasova.

(4) Ako dva ili više kandidata dobiju isti najveći broj glasova, glasovanje se za te kandidate

ponavlja sve dok jedan od kandidata ne dobije veći broj glasova.

**Članak 33.**

(1)O izborima za člana upravnog vijeća iz reda odgojitelja i stručnih suradnika vrtića vodi se zapisnik

(2)zapisnik sadrži izjavu o prihvaćanju svojstva člana Upravnog vijeća

(3)Ravnatelj ne može biti izabran kao član Upravnog vijeća

**Članak 34.**

**(**1) Nakon imenovanja, odnosno izbora većine članova Upravnog vijeća saziva se prva

(konstituirajuća) sjednica novoizabranog Upravnog vijeća.

(2) Prvu konstituirajuću sjednicu Upravnog vijeća saziva ravnatelj.

(3) Do izbora predsjednika Upravnog vijeća, sjednicom Upravnog vijeća predsjeda ravnatelj.

**Članak 35.**

(1) Dnevni red konstituirajuće sjednice obvezno sadrži:

- izvješće predsjedavatelja sjednice o izboru članova Upravnog vijeća

- verificiranje mandata izabranih članova Upravnog vijeća

- donošenje poslovnika o radu Upravnog vijeća

- izbor predsjednika i zamjenika predsjednika Upravnog vijeća.

**Članak 36.**

(1) Potvrđivanje mandata novoizabranih članova obavlja ravnatelj provjerom identiteta

pojedinog člana s podacima iz isprava o izborima.

(2) Članovi upravnog vijeća ne mogu obavljati svoje dužnosti ni ostvarivati prava prije nego je

obavljeno potvrđivanje mandata.

**Članak 37.**

(1) Za predsjednika i zamjenika predsjednika Upravnog vijeća može biti izabran svaki član

Upravnog vijeća.

(2) Predsjednik i zamjenik predsjednika Upravnog vijeća biraju se na četiri godine.

(3) O kandidatima za predsjednika i zamjenika predsjednika Upravnog vijeća članovi

Upravnog vijeća glasuju javno dizanjem ruku.

(4) Za predsjednika i zamjenika predsjednika izabran je kandidat koji je dobio većinu glasova

ukupnog broja članova Upravnog vijeća.

(5) Upravno vijeće konstituirano je izborom predsjednika.

(6) Nakon izbora predsjednika Upravnog vijeća ravnatelj predaje predsjedniku daljnje

vođenje sjednice.

(7) Predsjednik Upravnog vijeća priprema, saziva i vodi sjednice vijeća, a u slučaju njegove

spriječenosti osoba koju on za to ovlasti.

**Članak 38.**

(1) Članu Upravnog vijeća iz reda odgojitelja i iz reda roditelja prestaje mandat:

1. ako podnese ostavku na članstvo u Upravnom vijeću

2. ako mu kao odgojitelju prestane radni odnos u Vrtiću

(2) Članu Upravnog vijeća iz reda odgojitelja i iz reda roditelja može se opozvati:

1. ako djetetu čiji je roditelj prestane odgoj u ovom Vrtiću

2. ako privremeno ili trajno ne može izvršavati obveze člana

3. ako tijelo koje ga je izabralo u Upravno vijeće nije zadovoljno njegovim radom u Upravnom

vijeću.

(3) Odluku o opozivu donosi tijelo koje je izabralo člana Upravnog vijeća, javnim

glasovanjem, većinom glasova nazočnih.

**Članak 39.**

(1) Ako pojedinom članu Upravnog vijeća iz članka 29. ovoga Statuta prestane mandat,

provode se dopunski izbori.

(1) Dopunski izbori provode se u roku do 30 dana od dana prestanka mandata člana.

(2) Mandat člana Upravnog vijeća izabranog na dopunskim izborima traje do isteka mandata

Upravnog vijeća.

(3) Na dopunske izbore odgovarajuće se primjenjuju članci od 29. do 33. ovoga Statuta.

**Članak 40.**

(1) Upravno vijeće može pravovaljano odlučivati ako je na sjednici nazočna natpolovična

većina članova.

(2) Odluke Upravnog vijeća su pravovaljane ako je za njih glasovala natpolovična većina

ukupnog broja članova.

(3) U radu Upravnog vijeća sudjeluje bez prava odlučivanja ravnatelj Vrtića.

(4) Sjednicama Upravnog vijeća mogu biti nazočne i druge osobe koje pozovu predsjednik

vijeća i ravnatelj Vrtića ili budu pozvane odlukom Upravnog vijeća.

(5) Sazivanje sjednica, utvrđivanje dnevnog reda, način rada i odlučivanje Upravnog vijeća

pobliže se uređuje Poslovnikom.

**Članak 41.**

(1) Upravno vijeće može osnivati radna tijela (povjerenstva, radne skupine) za proučavanje

pitanja, pripremanje prijedloga ili obavljanje drugih poslova važnih za Vrtić.

(2) Članovi radnih tijela imenuju se na vrijeme koje je potrebno da se obavi određena

zadaća.

(3) Članovi radnih tijela mogu biti osobe koje imaju potrebne sposobnosti i znanja za

izvršenje zadaće zbog koje se radno tijelo osniva.

(4) Upravno vijeće može u svako doba opozvati radno tijelo, odnosno pojedinog člana.

**Članak 42.**

(1) Upravno vijeće:

- donosi opće akte Vrtića

- usvaja prijedlog financijskog plana na prijedlog ravnatelja/ice

- usvaja konačni financijski plan ako je različit od dostavljenog prijedlog

- usvaja polugodišnje financijske izvještaje na prijedlog ravnatelja/ice

- donosi kurikulum i godišnji plan i program rada

- odlučuje o uporabi dobiti, u skladu sa aktima Osnivača

- odlučuje samostalno o stjecanju, opterećivanju ili otuđivanju pokretne imovine te

investicijama čija je vrijednost od 10.000,00 kn do 20.000,00 kn, a preko 20 000,00 kn kuna uz suglasnost i sukladno odlukama osnivača, te provedbi tih odluka u skladu sa zakonskim propisima o javnoj nabavi ukoliko se radi o iznosima koji zakonski podliježu procesu javne nabave

- daje ravnatelju suglasnost za sklapanje ugovora s Vrtićem u svoje ime i za svoj račun, u

svoje ime, a za račun drugih osoba ili u ime i za račun drugih osoba

- daje Osnivaču prijedloge i mišljenja o pitanjima važnim za rad i sigurnost Vrtića

- odlučuje uz prethodnu suglasnost Osnivača o promjeni djelatnosti Vrtića

- odlučuje o žalbama protiv upravnih akata tijela Vrtića

- odlučuje o upisu djece i o mjerilima upisa, uz suglasnost Osnivača

- odlučuje o objavljivanju natječaja za zasnivanje radnog odnosa

- odlučuje na prijedlog ravnatelja o zasnivanju radnog odnosa prema natječaju te o prestanku

radnog odnosa radnika Vrtića

- odlučuje prema prijedlogu ravnatelja o upućivanju odgojitelja i stručnih suradnika na

liječnički pregled

- odlučuje o zahtjevima radnika za ostvarivanje prava iz radnog odnosa

- predlaže statusne promjene

- predlaže ravnatelju mjere poslovne politike

- predlaže Osnivaču imenovanje i razrješenje ravnatelja i vršitelja dužnosti ravnatelja

- razmatra rezultate odgojnoga rada

- razmatra predstavke i prijedloge roditelja i skrbnika djece i drugih građana u svezi s radom

Vrtića

- obavlja druge poslove određene općim aktima Vrtića.

(2) Upravno vijeće poslove iz svoje nadležnosti obavlja na sjednicama.

(3) Sjednice Upravnog vijeća saziva i njima rukovodi predsjednik.

**Članak 43.**

(1) Predsjednik Upravnog vijeća:

- predstavlja Upravno vijeće

- saziva sjednice Upravnog vijeća i predsjedava im

- potpisuje akte koje donosi Upravno vijeće

- obavlja druge poslove prema propisima, općim aktima Vrtića i ovlastima Upravnog vijeća.

**RAVNATELJ**

**Članak 44.**

(1) Za ravnatelja dječjeg vrtića može biti imenovana osoba koja ispunjava uvjete u skladu sa zakonom

**Članak 45.**

(1) Ravnatelj se bira na temelju javnog natječaja koji raspisuje Upravno vijeće dječjeg vrtića u skladu sa zakonom i ovim statutom.

(2) Natječaj za izbor ravnatelja Upravno vijeće raspisuje najmanje 60 dana prije isteka

mandata aktualnog ravnatelja.

(3) Natječaj se objavljuje na mrežnim stranicama vrtića i Narodnim novinama

i traje najmanje osam dana.

(4)U natječaju se objavljuju uvjeti koje ravnatelj mora ispunjavati, vrijeme na koje se

imenuje, rok za podnošenje prijava na natječaj te dokazi o ispunjenosti uvjeta koje kandidat

uz prijavu treba priložiti.

**Članak 46.**

(1) Na prijedlog upravnog vijeća dječjeg vrtića ravnatelja imenuje i razrješava izvršno tijelo Osnivača vrtića odnosno općinski načelnik

(2) Ravnatelj se imenuje na pet godina, a ista osoba može biti ponovno imenovana.

(3) S osobom imenovanom za ravnatelja dječjeg vrtića predsjednik Upravnog vijeća sklapa ugovor o radu **na rok od pet godina u punom radnom vremenu.**

**Članak 47.**

(1) Nakon isteka roka za podnošenje prijava na natječaj Upravno vijeće razmatra natječajnu

dokumentaciju, utvrđuje prijedlog za imenovanje ravnatelja i dostavlja ga s natječajnom

dokumentacijom Osnivaču.

(2) Kandidati se obavještavaju o izboru u roku od 45 dana od isteka roka za podnošenje

prijava.

**Članak 48.**

(1) Ako se na raspisani natječaj nitko ne prijavi ili nitko od prijavljenih ne bude izabran, natječaj će se ponoviti.

(2) Do imenovanja ravnatelja na temelju ponovljenog natječaja imenovat će se vršitelj dužnosti ravnatelja.

(3) Na prijedlog upravnog vijeća dječjeg vrtića vršitelja dužnosti ravnatelja imenuje i razrješava izvršno tijelo osnivača dječjeg vrtića, ali najdulje na vrijeme od godinu dana.

**Članak 49.**

(1) Ravnatelj:

- predlaže Statut, Kurikulum Vrtića i druge opće akte koje donosi Upravno vijeće

- predlaže godišnji plan i program rada

- predlaže prijedlog financijskog plana, financijski plan, polugodišnji i godišnji obračun

- sudjeluje u radu Upravnog vijeća, bez prava odlučivanja

- predstavlja i zastupa Vrtić

- poduzima sve pravne radnje u ime i za račun Vrtića

- zastupa Vrtić u svim postupcima pred sudovima, upravnim i drugim državnim tijelima te

pravnim osobama s javnim ovlastima

- obustavlja izvršenje odluka Upravnog vijeća i Odgojiteljskog vijeća za koje zaključi da su

suprotne zakonu, podzakonskom i općem aktu

- izvješćuje Upravno vijeće i Osnivača o poslovanju Vrtića

- sklapa pravne poslove u ime i za račun Vrtića

- zaključuje o potrebi zasnivanja radnog odnosa

- predlaže Upravnom vijeću zasnivanje radnog odnosa po natječaju i prestanak radnog

odnosa radnika Vrtića

- predlaže Upravnom vijeću upućivanje odgojitelja i stručnih suradnika na liječnički pregled

- izdaje radne naloge radnicima

- odlučuje o zapošljavanju radnika na određeno vrijeme do 60 dana

- odobrava službena putovanja radnika i odsutnost s radnog mjesta

- daje radnicima Vrtića naloge za izvršenje određenih poslova i zadataka, daje upute i

koordinira rad u Vrtiću

- izvršava odluke i zaključke Upravnog vijeća i Odgojiteljskog vijeća

- određuje raspored upućivanja radnika na zdravstveni pregled

- odlučuje o stjecanju, opterećivanju ili otuđivanju nekretnina i pokretne imovine Vrtića te o

investicijama do iznosa od 10.000,00 kn uvećanog za porez na dodanu vrijednost

- sudjeluje u poslovima provođenja upisa djece u Vrtić

- izvješćuje Upravno vijeće i Odgojiteljsko vijeće o nalozima i odlukama tijela upravnog i

stručnog nadzora

- saziva konstituirajuću sjednicu Upravnog vijeća

- priprema sjednice Odgojiteljskog vijeća i predsjedava im

- obavlja druge poslove utvrđene ovim Statutom i drugim općim aktima Vrtića te poslove za

koje izrijekom zakonom, provedbenim propisom ili općim aktom nisu ovlaštena druga tijela

Vrtića.

**Članak 50.**

(1) Ravnatelj je samostalan u radu, a osobno je odgovoran Upravnom vijeću i Osnivaču.

**Članak 51.**

(1)Ravnatelj može biti razriješen ako postoje razlozi za razrješenje određeni zakonom

(2)Kada upravno vijeće zaključi da postoji razlog za razrješenje ravnatelja, predložit će osnivaču razrješenje

(3)Uz prijedlog upravno će vijeće dostaviti dokaze kojima se potvrđuje ispunjenost zakonskih uvjeta za razrješenje ravnatelja.

(4)U slučaju razrješenja ravnatelja imenovat će se vršitelj dužnosti ravnatelja, a vrtić je dužan raspisati natječaj imenovanje za ravnatelja u roku od 30 dana od dana imenovanja vršitelja dužnosti.

**Članak 52.**

(1) Za vršitelja dužnosti ravnatelja može biti imenovana osoba koja ispunjava uvjete u skladu sa zakonom

(2) Vršitelj dužnosti ima sva prava i obveze ravnatelja.

**IX. STRUČNO TIJELO VRTIĆA**

**ODGOJITELJSKO VIJEĆE**

**Članak 53.**

(1) Stručno tijelo u Vrtiću je Odgojiteljsko vijeće.

(2) Odgojiteljsko vijeće čine svi odgojitelji, stručni suradnici i zdravstveni radnici koji u Vrtiću

ostvaruju program predškolskog odgoja i obrazovanja te skrbi o djeci rane i predškolske

dobi.

(2) Odgojiteljskom vijeću predsjedava ravnatelj Vrtića ili druga osoba koju on ovlasti.

(3) Odgojiteljsko vijeće radi na sjednicama.

(4) Odluke se donose većinom glasova ukupnog broja članova vijeća.

(5) Sjednice Odgojiteljskog vijeća obvezne su za sve odgojitelje, stručne suradnike i

zdravstvene djelatnike. Neopravdani izostanak sa sjednica Odgojiteljskog vijeća predstavlja

povredu radne obveze.

(6) Na sjednicama se vodi zapisnik koji potpisuje predsjedavajući i imenovani na sjednici

zapisničar.

**Članak 54.**

(1) Odgojiteljsko vijeće:

- predlaže vrtićki kurikulum

- sudjeluje u utvrđivanju plana i programa rada Vrtića

- prati ostvarivanje plana i programa rada

- skrbi o primjeni suvremenih oblika i metoda rada s djecom

- daje Upravnom vijeću i ravnatelju mišljenje u svezi s organizacijom rada i razvojem

djelatnosti

- raspravlja i odlučuje o stručnim pitanjima

- potiče i promiče stručni rad

- predlaže nabavu potrebite opreme i pomagala

- obavlja druge poslove određene ovim Statutom i drugim aktima Vrtića.

**X. RODITELJI I SKRBNICI DJECE**

**Članak 55.**

(1) Radi što uspješnijeg ostvarivanja djelatnosti Vrtić stalno surađuje s roditeljima ili

skrbnicima djece.

(2) Suradnja s roditeljima ili skrbnicima ostvaruje se na individualnim razgovorima,

roditeljskim sastancima i na drugi pogodan način.

(3) Roditelji su odgovorni za praćenje rada i napredovanje djece i o svim uočenim

problemima dužni su pravodobno izvijestiti Vrtić.

**XI. RADNICI VRTIĆA**

**Članak 56.**

(1) U dječjem vrtiću na poslovima njege, odgoja i obrazovanja, socijalne i zdravstvene zaštite te skrbi o djeci rade sljedeći odgojno-obrazovni radnici: odgojitelj i stručni suradnik: pedagog, psiholog, logoped, edukacijski rehabilitator i socijalni pedagog te medicinska sestra kao zdravstvena voditeljica.

(2) Odgojno-obrazovni radnici u dječjem vrtiću moraju imati odgovarajuću vrstu i razinu obrazovanja te utvrđenu zdravstvenu sposobnost za obavljanje poslova

(3) Osim odgojno-obrazovnih radnika iz stavka 1. ovoga članka, u dječjim vrtićima rade i druge osobe koje obavljaju administrativno-tehničke i pomoćne poslove (u daljnjem tekstu: ostali radnici).

(4) Odgovarajuću vrstu obrazovanja odgojno-obrazovnih radnika te razinu i vrstu ostalih radnika u dječjem vrtiću, kao i potrebnu razinu i vrstu obrazovanja za izvođenje programa propisuje ministar nadležan za obrazovanje pravilnikom.

**Članak 57.**

(1) Odgojitelji i stručni suradnici imaju pravo i dužnost neprestano se stručno i pedagoški

usavršavati, pratiti znanstvena dostignuća i unapređivati pedagošku praksu.

(2) Usavršavanje iz stavka 1. ovoga članka sastavni je dio radnih obveza odgojitelja i

stručnih suradnika.

**Članak 58.**

(1)Zasnivanje i prestanak radnog odnosa radnika vrtića obavlja se prema zakonu, podzakonskim aktima i općim aktima vrtića, sklapanjem i prestankom ugovora o radu

**XII. FINANCIJSKO POSLOVANJE**

**Članak 59.**

(1) Za obavljanje djelatnosti Vrtić osigurava sredstva od Osnivača, od roditelja, od prodaje

roba i usluga te donacija.

(2) Prihodi i rashodi za obavljanje djelatnosti utvrđuju se Financijskim planom.

(3) Ako Vrtić na kraju kalendarske godine ostvari dobit, tu će dobit uporabiti za obavljanje i razvoj djelatnosti, u skladu s aktima Osnivača.

(4) Ako Vrtić na kraju kalendarske godine iskaže gubitak u financijskom poslovanju, gubitak

će se namiriti u skladu s odlukom Osnivača.

**XIII. JAVNOST RADA**

**Članak 60.**

(1)Rad Vrtića i njegovih tijela je javan. Javnost rada ostvaruje se osobito:

- izvješćivanjem roditelja, građana i pravnih osoba o uvjetima i načinu davanja usluga

- davanjem pravodobne obavijesti roditeljima, građanima i pravnim osobama, na njihov

zahtjev, o uvjetima i načinu davanja usluga

- obavijestima o sjednicama ili sastancima Upravnog i Odgojiteljskog vijeća te mogućnostima

neposrednog uvida u njihov rad

- objavljivanjem općih i pojedinačnih akata koji su u svezi s djelatnošću Vrtića.

**(2)Vrtić je dužan na svojim mrežnim stranicama objaviti podatke o uvjetima i načinu pružanja usluga i obavljanju poslova iz svoje djelatnosti.**

(3)Vrtić je dužan u razumnom roku davati sredstvima javnog priopćavanja na njihov zahtjev informacije o obavljanju svoje djelatnosti i omogućiti im uvid u odgovarajuću dokumentaciju.

(4) Vrtić će uskratiti davanje informacija, odnosno uvid u dokumentaciju samo u skladu s propisima o zaštiti tajnosti podataka i zaštiti osobnih podataka.

**XIV. POSLOVNA TAJNA**

**Članak 61.**

(1)Poslovnom tajnom smatraju se:

1. podaci sadržani u molbama, zahtjevima i prijedlozima roditelja i skrbnika te drugih građana

i pravnih osoba upućenih Vrtiću

2. podaci sadržani u prilozima uz molbe, zahtjeve i prijedloge iz točke 1. ovoga članka

3. podaci utvrđeni u postupku zaštite dostojanstva radnika

4. podaci o poslovnim rezultatima Vrtića

5. podaci o djeci upisanoj u Vrtić koji su socijalno-moralne naravi

6. podaci i isprave koji su određeni kao poslovna tajna zakonom ili drugim propisima, te

aktima Vrtića

7. podaci i isprave koje ravnatelj proglasi poslovnom tajnom.

**Članak 62.**

(1) Podatke i isprave koje se smatraju poslovnom tajnom, dužni su čuvati svi radnici Vrtića,

bez obzira na koji su način saznali za te podatke i isprave.

(2) Čuvanje poslovne tajne obvezuje radnike i nakon prestanka rada u Vrtiću.

(3) Obveza čuvanja poslovne tajne ne odnosi se na davanje podataka u postupku pred

sudom ili upravnim tijelom.

**XV. ZAŠTITA LJUDSKOG OKOLIŠA**

**Članak 63.**

(1) Radnici Vrtića trebaju svakodnevno osiguravati uvjete za čuvanje i razvoj prirodnih i

radom stvorenih vrijednosti ljudskog okoliša te sprječavati i otklanjati štetne posljedice koje

zagađivanjem zraka, tla i vode, bukom ili na drugi način ugrožavaju te vrijednosti ili dovode u

opasnost život i zdravlje ljudi.

(2)Zaštita ljudskog okoliša razumijeva zajedničko djelovanje svih radnika Vrtića.

**Članak 64.**

(1) Odgojitelji koji sudjeluju u izvođenju odgojno-obrazovnih programa, dužni su posvetiti

pozornost odgoju djece u svezi s čuvanjem i zaštitom ljudskog okoliša.

(2) Programi rada Vrtića u zaštiti ljudskog okoliša sastavni su dio plana i programa rada

Vrtića.

**XVI. ZAŠTITA OSOBNIH PODATAKA**

**Članak 65.**

(1) Osobni podaci fizičkih osoba mogu se u Vrtiću prikupljati u svrhu s kojom je osoba

upoznata, koja je izrijekom propisana i u skladu sa zakonom, a mogu se dalje obrađivati

samo u svrhu za koju su prikupljeni.

(2) U Vrtiću se mogu obrađivati osobni podaci samo uz uvjete određene Uredbom o zaštiti osobnih podataka i zakonom.

(3) Osobni podaci moraju se obrađivati zakonito i pošteno.

**Članak 66.**

(1) Osobni podaci smiju se u Vrtiću prikupljati i dalje obrađivati:

- u slučajevima određenim zakonom

- uz privolu ispitanika u svrhu za koju je ispitanik dao privolu

- u svrhu izvršavanja zakonskih obveza Vrtića

- u svrhu sklapanja i izvršenja ugovora u kojem je ispitanik stranka

- ako je obrada podataka nužna radi ispunjenja zadataka koji se izvršavaju u javnom interesu

ili u izvršavanju javnih ovlasti Vrtića ili treće strane kojoj se podaci dostavljaju

- kada je ispitanik sam objavio osobne podatke.

(2) Osobni podaci koji se odnose na djecu i druge malodobne osobe mogu se prikupljati i

obrađivati u skladu sa zakonom uz posebne propisane mjere zaštite.

(3) Osobne podatke mogu u Vrtiću prikupljati i obrađivati samo za to ovlaštene osobe.

(4) Ravnatelj može ugovorom pojedine poslove u svezi s obradom osobnih podataka povjeriti

drugoj pravnoj ili fizičkoj osobi.

**Članak 67.**

(1) U Vrtiću je zabranjeno prikupljati i dalje obrađivati osobne podatke koji se odnose na

rasno ili etničko podrijetlo, politička stajališta, vjerska i druga uvjerenja, sindikalno članstvo,

zdravlje i spolni život i osobne podatke o kaznenom i prekršajnom postupku.

(2) Iznimno podaci iz stavka 1. ovoga članka mogu se prikupljati i dalje obrađivati:

- uz privolu ispitanika

- kada je prikupljanje i obrada podataka potrebna radi izvršavanja prava i obveza koje Vrtić

ima prema posebnim propisima

- kada je obrada prijeko potrebna radi zaštite života ili tjelesnog integriteta ispitanika i druge

osobe kada ispitanik zbog fizičkih ili pravnih razloga nije u mogućnosti dati svoju privolu

- kada se obrada provodi u okviru djelatnosti Vrtića pod uvjetom da se obrada odnosi

izrijekom na djecu i radnike Vrtića i da podaci ne budu otkriveni trećoj strani bez pristanka

ispitanika

- kada je obrada podataka potrebna radi uspostave ostvarenja ili zaštite potraživanja

propisanih zakonom

- kada je ispitanik objavio osobne podatke.

(3) U slučajevima iz stavka 1. ovoga članka obrada podataka mora biti posebno označena i

zaštićena.

**XVII. OSTVARIVANJE PRAVA NA PRISTUP INFORMACIJAMA**

**Članak 68.**

(1)Vrtić će omogućiti pristup informacijama koje posjeduje, kojima raspolaže ili koje nadzire:

1. pravodobnim objavljivanjem na svojim mrežnim stranicama na primjeren i dostupan način

općih akata i odluka te informacija o svome radu i poslovanju

2. davanjem informacija korisniku koji je podnio zahtjev na jedan od sljedećih načina:

- neposrednim davanjem informacije

- davanje informacije pisanim putem

- uvidom u pismena i preslikom pismena koje sadrži traženu informaciju

- dostavom preslike pismena koje sadrži traženu informaciju

- na drugi način prikladan za ostvarivanje prava na pristup informaciji.

(2) Vrtić će odbiti zahtjev korisnika:

- u slučajevima propisanim zakonom

- ako Vrtić ne posjeduje, ne raspolaže, ne nadzire ili nema saznanja o traženoj informaciji

- ako nema mogućnosti za dopunu ili ispravak dane informacije

- ako se traži informacija koja nema obilježje informacije propisane Zakonom o pravu na

pristup informacijama.

**Članak 69.**

(1) Ravnatelj je ovlašten odrediti radnika Vrtića kao posebnu službenu osobu mjerodavnu za

rješavanje ostvarivanja prava na pristup informacijama.

**XVIII. DOKUMENTACIJA U VRTIĆU**

(1) Dječji vrtić vodi pedagošku i zdravstvenu dokumentaciju te evidenciju o djeci.  
 (2) Pedagoška i zdravstvena dokumentacija vodi se u pisanom ili elektroničkom obliku.  
 (3) Obrasce zdravstvene dokumentacije i evidencije propisuje ministar nadležan za zdravstvo.  
(4) Obrasce pedagoške dokumentacije propisuje pravilnikom ministar nadležan za obrazovanje.

**XIX OPĆI I POJEDINAČNI AKTI VRTIĆA**

**Članak 70.**

(1)Opće akte Upravno vijeće donosi:

- u svezi s izvršenjem zakona, podzakonskih akata i drugih propisa

- u svezi s izvršenjem odredaba ovoga Statuta

- u svezi s uređivanjem odnosa u Vrtiću.

**Članak 71.**

(1) Vrtić ima ove opće akte:

- Statut

- Pravilnik o unutarnjem ustrojstvu i načinu rada

- Pravilnik o radu

- Pravilnik o zaštiti na radu

- Pravilnik o zaštiti od požara

- Etički kodeks ponašanja

- Poslovnik o radu Upravnog vijeća

- druge opće akte koje donosi Upravno vijeće, sukladno zakonu, pod zakonskim propisima i

ovom Statutu.

(2) Opći akti Vrtića stupaju na snagu osmog dana od dana objave na oglasnoj ploči Vrtića, a

iznimno ako je to propisano općim aktom i ako za to postoje opravdani razlozi i najranije dan nakon dana objave na oglasnoj ploči.

(3) Ravnatelj Vrtića dužan je ovaj Statut i Pravilnik o unutarnjem ustrojstvu dostaviti uredu u

županiji nadležnom za poslove odgoja i obrazovanja, u roku od osam (8) dana od dana

donošenja.

**Članak 72.**

(1) Inicijativu za donošenje općih akata, njihovih izmjena i dopuna može dati svaki član

Upravnog vijeća.

(2) Opći akti primjenjuju se danom njihova stupanja na snagu, ako aktom kao dan primjene

nije određen neki drugi dan.

(3)Autentično tumačenje općih akata daje Upravno vijeće.

**Članak 73.**

(1) Pojedinačne akte kojima se uređuju pojedina prava i interesi djece, roditelja, radnika i

građana, donose Upravno vijeće, ravnatelj i drugi ovlašteni radnici.

(2) Pojedinačni akti stupaju na snagu i izvršavaju se nakon donošenja, osim ako je

provođenje tih akata uvjetovano konačnošću akta, nastupom određenih činjenica ili istekom

određenog roka.

**XX. SINDIKALNO ORGANIZIRANJE**

**Članak 74.**

(1) Sindikalno organiziranje u Vrtiću je slobodno.

(2) Za slučaj štrajka štrajkaški odbor, ravnatelj Vrtića i Upravno vijeće dužni su osigurati

odgovarajuću njegu, prehranu, zdravstvenu zaštitu, kao i drugu skrb o djeci koja za vrijeme

štrajka pohađaju program Vrtića.

(3) Na pitanja ostvarivanja prava na štrajk i organiziranja štrajka primjenjuju se opći propisi o

štrajku.

**XXI. PRESTANAK RADA DJEČJEG VRTIĆA**

**Članak 75.**

(1) Vrtić prestaje radom pod uvjetima i na način propisan Zakonom o ustanovama i Zakonom

o predškolskom odgoju i obrazovanju.

(2) Odlukom o prestanku rada Vrtića određuju se rok i način prestanka njegova rada te

uređuje način raspoređivanja djece koja su pohađala dječji vrtić u druge odgovarajuće

ustanove.

**XXII. ZABRANA PROMIDŽBE I PRODAJE U VRTIĆU**

**Članak 76.**

(1)U Vrtiću nije dopuštena promidžba i prodaja roba i/ili usluga koje ne služe ciljevima odgoja

i obrazovanja ili su štetne za zdravlje, rast i razvoj djece rane i predškolske dobi.

**XXIII. ZAVRŠNE ODREDBE**

**Članak 77.**

(1)Stupanjem na snagu ovog Statuta, prestaje važiti Statut Dječjeg vrtića Osmjeh KLASA: 012- 3/10-1/1, URBROJ: 2198/09-04-10-2 iz 2010. godine, te Odluka o I. izmjeni i dopuni Statuta KLASA:012-03/10-01/1, URBROJ: 2198/09-5-13-5 iz 2013. godine; Odluka o II. izmjeni i dopuni Statuta KLASA:012-03/10- 1/1, URBROJ: 2198/09-05-14-10 iz 2014. godine i Odluka o III. izmjeni i dopuni Statuta KLASA:012-03/10-1/1, URBROJ: 2198/09-05-15- 16 iz 2015 godine.

**Članak 78.**

(1) Statut Dječjeg vrtića donosi Upravno vijeće, a nakon pribavljene prethodne suglasnosti Osnivača.

(2) Izmjene i dopune Statuta obavljaju se po istom postupku.

(3) Ovaj Statut stupa na dan od dana objave na oglasnoj ploči i mrežnim stranicama Vrtića.

KLASA: 601-03/22-1/4

URBROJ: 2198-9-5-22-6

PREDSJEDNIK UPRAVNOG VIJEĆA

\_\_\_\_\_\_\_\_\_\_\_\_\_\_\_\_\_\_

Ovaj Statut objavljen je na oglasnoj ploči Vrtića dana 5.12.2022. godine, a stupa na snagu dana 6.12.2022. .godine.

RAVNATELJ/ICA

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_